Premda raste kineska ekonomija ima problema
Nakon što je ‘prestigla’ Japan, Kina je postala druga po veličini svjetska ekonomija
Tržište roba i usluga u Kini vjerojatno je veće nego što to mnogi misle Američki proizvođač blue jeansa Levi Strauss prodaje svoju novu marku Denizen u stotinama kineskih shopping centara. Ovaj tip traperica namijenjen je novonastaloj kineskoj srednjoj klasi. Aaron Boey direktor je odjela kompanije Levi’s za azijski Pacifik: "Denizen je namijenjen kupcu koji teži određenom društvenom statusu. To su ljudi koje se vrednuje po njihovom statusu u obitelji i društvu. To su često mlađi ljudi - prvi u obitelji s fakultetskom diplomom i dobrim poslom." Osim što ljude tog profila privlači dizajnerska roba, oni je mogu i priuštiti. Prema istraživanju banke Credit Suisse, prosječna plaća urbanog kineskog domaćinstva je 90 posto veća nego što je službeno objavljeno. Taj takozvani ‘sivi dohodak’ – u obliku poklona ili dodatnih, neprijavljenih isplata – iznosi oko 30 posto ukupnog kineskog bruto društvenog proizvoda. Profesor financija na Sveučilištu Yale, Zhiwu Chen, kaže da bi strane kompanije trebale obratiti pažnju na kinesku kupovnu moć: "Ova studija zapravo pokazuje da je tržište roba i usluga u Kini vjerojatno veće nego što to mnogi misle." U Kini zato već posluje više proizvođača luksuzne robe, kao što su Mercedes Benz, Armani, Gucci te talijanski ‘brand’ Zegna. Njihov uspjeh ne bi trebao biti iznenađenje. 63 posto tog ‘skrivenog’ bogatstva dolazi iz najbogatijih urbanih obitelji u zemlji. Zhiwu Chena takva koncentracija bogatstva međutim vrlo brine. On kaže da je ‘sivi’ dohodak povezan s korupcijom, koje u Kini ima sve više. Nejednakost u plaćama, kaže profesor Chen, ne šteti samo potrošačkom džepu: "Taj nesrazmjer stvara prostor za društvene nemire. U posljednjih šest mjeseci u Kini je bilo mnogo neočekivanih i brutalnih incidenata." Profesor Chen naveo je kao primjer seriju bizarnih napada na školsku djecu. On misli da su uzrok takvom nasilju socijalne razlike ali i frustriranost zbog korupcije. Nejednakost posebno pogađa radničku klasu. Profesor Chen kaže da je vlast svjesna da jaz između bogatih i siromašnih postaje sve veći. Podaci o ‘sivom’ dohotku pokazuju kojom brzinom se ta situacija pogoršava. U međuvremenu, iz toga se mogu izvući dvije jasne poruke: "Investitori bi trebali biti svjesni opasnosti od društvenih nemira. A tvornice i sektor usluga trebali bi izvući korist iz imućnog dijela društva i prema njima izraditi svoj plan poslovanja." Za sada, upravo to želi napraviti američki proizvođač jeansa Levi’s sa svojim novim ‘brandom’ za Aziju. Traperice tipa Denizen već se mogu naći u buticima širom Kine. Većina dobrostojećih kupaca raduje se toj vijesti jer do sada u kineskim trgovinama nije bilo stranih traperica.